|  |  |
| --- | --- |
| ­­ | **Capitolul 7**  ***Principiul Dispensațional***  *Scopul:* Acest capitol are scopul de a discuta Principiul Dispensațional.  *Ținta:* După parcurgerea acestui capitol ar trebui să știți să:   1. Înșirați cele șapte dispensații. 2. Numiți evenimentul începutului și evenimentul terminării pentru fiecare din cele șapte dispensații. 3. Identificați fundamentul salvării din fiecare dispensație. 4. Identificați cerințele pentru salvare din fiecare dispensație. 5. Identificați obiectul credinței al fiecărei dispensații. 6. Identificați diferențele dintre dispensații. 7. Explicați de ce creștinii nu țin sabatul iudeilor.   ***Î***n Efeseni 3:2 Pavel a scris: „Dacă în adevăr aţi auzit de isprăvnicia *(engl.: dispensația)* harului lui Dumnezeu care mi-a fost dat mie pentru voi” *(traducerea ROB)*. Cuvântul „isprăvnicie” este tradus din grecescul *oikonomia*, care înseamnă de asemenea administrare, coordinare și conducere.  Principiul dispensațional se ocupă cu descoperirea felului în care Dumnezeu își administrează sau conduce relațiile cu oamenii. |
|  | De-a lungul istoriei umane observăm că Dumnezeu face lucruri diferite la timpuri diferite în moduri diferite.  Pentru a îndeplini scopurile noastre, principiul dispensațional este definit după cum urmează: „O dispensație este un mod deosebit în care Dumnezeu se relaționează cu oamenii având în vedere păcatul și responsabilitatea omului legată de acesta.”  Cum te simți citind această afirmație? „În timp ce Biblia este pentru noi, ea nu este doar despre noi”. Mai târziu în această carte vom studia despre Principiul Separării Etnice și vom observa că Biblia se adresează și relatează despre trei grupuri de oameni specifice: națiunea Israelului, națiunile păgâne și biserica. În interpretarea Scripturii este necesară multă băgare de seamă pentru a înțelege corect despre care grup este vorba.  Există șapte dispensații în timpul cărora oamenilor li se dă oportunitatea de a-L cunoaște pe Dumnezeu și a-I sluji într-un mod specific. Fiecare dispensație se sfârșește cu judecată din cauza eșecului omului de a fi ascultător lui Dumnezeu.   1. Dispensația Inocenței: de la creația omului până la căderea omului (Geneza 1:26 – 2:25).   Nu știm cât a durat această dispensație. Adam și Eva erau inocenți; nu aveau nici o experiență cu păcatul, aveau anume responsabilități în grădină (Geneza 2:8-9, 16-17) și aveau posibilitatea de a avea părtășie cu Dumnezeu (Geneza 3:8).  Ca urmare a păcatului lui Adam (Geneza 3:6), judecata a venit asupra șarpelui (Genesa 3:14), femeii (Genesa 3:16), omului (genesa 3:17-19), pământului (Genesa 3:17-19) și asupra întregii rase umane (Romani 5:12-19).  Însă pe lângă aceste judecăți, Dumnezeu a făcut prima promisiune despre eliberatorul care va veni sa-l distrugă pe Satan (Genesa 3:15). |
|  | 1. Dispensația Conștiinței: de la căderea omului până la potop (Geneza 3-7).   Această dispensație a durat aproximativ 1656 de ani. Ea a început cu aruncarea omului afară din grădina Eden, fiind condus de conștiința lui care fusese trezită odată cu mâncarea din pomul cunoștinței binelui și răului.  În tot acest timp, omul a avut responsabilitatea de a face binele (Geneza 4:7). Deși au existat unii care au trăit prin credință (Evrei 11:4-7), o majoritate copleșitoare a oamenilor erau răi (Geneza 6:1-8).  Există momente de statornicie și de nestatornicie între Legea lui Moise și conștiința umană. Unele lucruri sunt recunoscute de conștiința umană în mod natural ca fiind bune sau rele și sunt incluse în Legea lui Moise; alte lucruri din legea Lui Moise nu sunt recunoscute de conștiința umană. De exemplu: dacă o persoană sau o societate nu are o atitudine desfrânată (Romani 1:28), atunci conștiința le dă de știre că lucruri ca și uciderea sau adulterul sunt greșite. Bineînțeles că aceste păcate sunt interzise în Legea lui Moise. Legea lui Moise însă cuprinde de asemenea porunci ca a sfinți ziua Sabatului, lunile noi, zilele de post, legi privitoare la alimentație și multe alte porunci referitoare la activitățile zilnice – de exemplu plantarea semințelor în grădină, materialul hainelor, înjugarea animalelor – care nu sunt recunoscute în mod natural de conștiința umană.   1. Dispensația Guvernării Umane: după potop până la încurcarea limbilor la Turnul Babel (Geneza 8:1 – 11:9)   Această dispensație a durat aproximativ 427 de ani. Omului i-au fost date anumite responsabilități (Geneza 9:1-7), inclusiv exprimarea finală a solemnei îndatoriri a guvernării umane: pedeapsa capitală (versetul 6). |
|  | Porunca lui Dumnezeu „Creşteţi, înmulţiţi-vă, şi umpleţi pămîntul” (Geneza 9:1) a fost, negreșit, porunca de a ne împrăștia peste întregul pământ, supunându-l pentru gloria lui Dumnezeu (vezi Geneza 1:28). În schimb, oamenii au creat o guvernare centralizată, care avea să ia forma unui oraș și a unui turn care a simbolizat planul lor rebel de a-și însuși gloria și a evita responsabilitatea lor dată de Dumnezeu: „Haidem! ... să ne facem un nume, ca să nu fim împrăştiaţi pe toată faţa pămîntului.” (Geneza 11:4).  Dispensația aceasta a sfârșit în judecată, când Dumnezeu a distrus schema oamenilor încurcându-le limbile.   1. Dispensația Promisiunii: de la chemarea lui Avraam până la ieșirea din Egipt (Geneza 11:10 – Exod 15:21)   Această dispensație a durat 430 de ani. În acest timp Dumnezeu a tratat cu patriarhii (Avraam, Isac și Iacov) în mod direct, dându-le porunci și promisiuni specifice (vezi Geneza 12:1-3; 13:14-17; 15:6; 26:2-3).  Datorită neascultării acestui popor de legământ față de poruncile lui Dumnezeu, această dispensație a sfârșit în judecată cu Israel și robie apăsătoare în Egipt. Cu toate acestea, Dumnezeu și-a demonstrat îndurarea prin eliberarea lor.   1. Dispensația Legii: de la Sinai până la Calvar (Exod 19 – Matei 5:17-18; Ioan 19:30; Galateni 3:15-19; Romani 10:4; Evrei 9:16-22).   Această dispensație a durat aproximativ 1491 de ani. Legea Lui Moise |
|  | a fost un legământ făcut în mod special și doar între Dumnezeu și poporul Israel. Ea cuprindea 613 de porunci pe care națiunea trebuia să le respecte. Această dispensație s-a sfârșit odată cu venirea lui Isus Hristos și împlinirea completă a tuturor aspectelor profetice din Lege (vom discuta acest subiect mai îndeaproape în secțiunea „De ce creștinii nu țin Sabatul iudeilor”).  Această dispensație a sfârșit în judecată asupra națiunii Israel când a respins pe Mesia și când, în cele din urmă, Ierusalimul a fost distrus și iudeii împrăștiați din nou peste tot pământul.   1. Dispensația Harului: de la revărsarea Duhului Sfânt în ziua cincizecimii până la revenirea lui Hristos la sfârșitul necazului cel mare (Fapte 2 – Apocalipsa 5:14).   Această dispensație se limitează la o perioadă de timp nedeterminată. Pentru că nici un om nu știe timpul Revenirii (Matei 24:36), nu putem ști nici când va fi Răpirea bisericii, care va avea loc șapte ani înainte de a doua venire.  Biserica însăși este un mister care nu a fost revelat profeților Vechiului Testament (Efeseni 3:3-6). De-a lungul epocii bisericii, Dumnezeu vizitează Neamurile ca să-Și aleagă din mijlocul lor un popor care să-I poarte Numele (Fapte 15:14). În timpul aceastei epoci pot fi salvați și Iudeii credincioși (Galateni 3:28).  După Răpirea bisericii (1 Tes. 4:13-18), judecata lui Dumnezeu va cădea peste biserica Laodiceană și peste lumea necredincioasă (1 Tes. 5:1-9; Matei 24; Marcu 13; Luca 21; Apocalipsa 2:14-22; Daniel 24-27) pentru o perioadă de șapte ani.  Totuși, chiar și în acest timp, acei Iudei care au primit pe Isus Hristos ca Mesia vor fi salvați, precum și o mulțime fără număr care va crede ca |
|  | rezultat al propovăduirii lor (Apocalipsa 7). Acești credincioși vor forma o comunitate separată de biserică și de cei care vor fi mântuiți în timpul împărăției de o mie de ani. Ei vor împărăți cu Hristos în timpul erei de o mie de ani (Apocalipsa 20:4).  Necazul cel mare se va sfârși odată cu a Doua Venire, cu lupta de la Armaghedon (Apocalipsa 16:16) și cu învierea sfinților din Vechiul Testament (Daniel 12:11-13).   1. Dispensația Mileniului: de la a Doua Venire până la Judecata Scaunului de domnie mare și alb (Apocalipsa 20, Psalmul 2:11).   Cuvântul „mileniu” provine din latinul *mille*, care înseamnă „o mie” și a fost folosit în Vulgata Latină pentru a traduce grecescul  *χιλια (chilioi)* din Apocalipsa 20:4. Conform definiției acestui cuvânt, această dispensație va dura o mie de ani.  După a doua venire a lui Hristos va începe împărăția de o mie de ani și toate promisiunile date în ambele Testamente vor fi aduse la îndeplinire, în mod special cele cuprinse în legământul Avraamic si Davidic. Domnul Isus Hristos, care va prelua conducerea lumii în timpul acestei epoci, va fi personajul principal al acestei dispensații. Aceasta va continua o mie de ani, timp în care omul va avea datoria de a da ascultare Regelui și legilor Sale. Satan va fi legat, Hristos va domni, dreptatea triumfa, neascultarea fățișă va fi pedepsită repede. Totuși, la sfârșitul acestei perioade se vor găsi suficienți rebeli pentru a forma o armată formidabilă |
|  | care va îndrăzni să atace tronul de judecată (Apocalipsa 20:7-9). Răscoala nu va avea succes și rebelii vor fi aruncați în pedeapsa veșnică.  Importanța Principiului Dispensațional în hermeneutică este faptul că adevărul trebuie împărțit corect între dispensații, dar chiar și în cadrul unei dispensații (2 Timotei 2:15). Înainte de a căuta să aplicăm Scriptura, trebuie să o interpretăm în mod corect. Pentru a interpreta Scriptura corect, este esențial să examinăm cui a fost scrică Scriptura și cu ce scop. În mod evident, porunca lui Dumnezeu către Noe de a construi o arcă a fost doar pentru Noe. Nu i-ar fi folosit lui Adam cu nimic să construiască o arcă, și nici porunca de a se abține de la un anumit pom nu ar fi fost aplicabilă pentru Noe. Nu avem voie să luăm un adevăr care are de-a face cu altă dispensație și să-l aplicăm acestei dispensații. De asemenea nu ne este permis să luăm adevărul aparținător doar acestei dispensații și să îl exportăm în alta.  Una dintre cele mai comune critici adresate doctrinei dispensaționalismului este faptul că învață că Dumnezeu a avut mai mult decât un plan de mântuire. Faptul că Dumnezeu nu se schimbă este folosit pentru a respinge dispensaționalismul. Dispensaționalismus însă nu ne învață că Dumnezeu a avut diverse planuri de mântuire. Soteriologia dispensaționalismului este precis exprimată prin următoarele afirmații:   1. Fundamentul salvării al fiecărei dispensații este moartea lui Hristos. 2. Cerința pentru salvare din fiecare dispensație este credința. 3. Obiectul credinței din fiecare dispensație este Dumnezeu. |
|  | 1. Conținutul credinței și modul în care credința este exprimată variază în funcție de dispensație.   Aceste patru puncte sunt în mod clar și evident adevărate. Niciodată nu a fost cu putință ca sângele taurilor și al țapilor să șteargă păcatele (Evrei 10:4). Singura valabilitate a asemenea sacrificii a fost faptul că anticipau împlinirea finală prin jertfa Mielului lui Dumnezeu, Mesia. Sângele lui Hristos a fost dat pentru iertarea acestor păcate dinainte (Romani 3:25). La sfârșitul marelui capitol despre bărbați și femei ai credinței, autorul cărții Evrei afirmă: „Toţi aceştia, măcarcă au fost lăudaţi pentru credinţa lor, totuşi n-au primit ce le fusese făgăduit; pentrucă Dumnezeu avea în vedere ceva mai bun pentru noi, ca să n'ajungă ei la desăvîrşire fără noi” (Evrei 11:39-40). Toate jertfele și toate ceremoniile din Legea lui Moise Îl anticipau pe Hristos (Coloseni 2:16-17). Primul punct este adevărat pentru că Isus Hristos este „Mielul junghiat de la întemeierea lumii” (Apocalipsa 13:8). Este adevărat pentru că El a fost „Mielul fără cusur şi fără prihană. El a fost cunoscut mai înainte de întemeierea lumii ...” (1 Petru 1:19-20). Singurul temei prin care se poate primi salvarea în orice epocă din viitor este sângele (moartea) lui Hristos, aceasta fiind posibil pentru că Dumnezeu a avut în gând crucea lui Hristos ca fundament al salvării încă dinainte de a crea primul om.  Adevărul celui de-al doilea punct este bine ilustrat în Evrei 11. De la Abel până la prooroci și mai târziu, toți trebuiau să demonstreze credința față de Dumnezeu. Într-adevăr, Evrei 11:6 afirmă: „Şi fără credinţă este cu neputinţă să fim plăcuţi Lui ...”. Nici un om nu a fost și nici nu va fi vreodată mântuit decât prin credință.  Adevărul celui de-al treilea punct este de asemenea ilustrat în Evrei 11:6: „Căci cine se apropie de Dumnezeu, trebuie să creadă că El este, şi că răsplăteşte pe cei ce-l caută.” |
|  | Conform spuselor lui Isus, cea dintâi și cea mai mare poruncă este „Ascultă Israele! Domnul, Dumnezeul nostru, este un singur Domn ...” (Marcu 12:29). Credința într-un Dumnezeu fals niciodată nu a adus salvare. Necredința niciodată nu a adus salvare. Atât în trecut cât și în viitor, pentru a avea speranța mântuirii, oamenii trebuie să creadă în Dumnezeul adevărat.  Adevărul celui de-al patrulea punct este de asemenea bine ilustrat în cursul capitolului 11 din Evrei precum și în totalitatea Scripturii. Credința lui Abel a fost exprimată când el a adus o jertfă mai excelentă ca a lui Cain. Credința lui Enoh a fost exprimată prin felul umblării lui cu Dumnezeu; credința lui Noe prin construirea arcei. Credința lui Avraam a fost exprimată prin părăsirea tării Ur; credința lui Moise prin respingerea lui Faraon și alegerea de a se identifica cu poporul lui Dumnezeu. Rahab și-a exprimat credința acceptând iscoadele, protejându-le și trimițându-le înapoi pe alt drum. De-a lungul Legii lui Moise, credința lui Israel a fost exprimată prin împlinirea cerințelor ei. Astăzi, credința este exprimată crezând în Isus Hristos ca Mesia, Dumnezeu manifestat în trup, prin pocăința de păcat, botezul în apă în Numele lui Isus și prin acceptarea darului Duhului Sfânt (Fapte 2:38; Marcu 16:16).  În timp ce adevărurile dintr-o dispensație pot fi aplicate altei dispensații (de exemplu, principiul vizibil într-un adevăr poate fi asociat cu oameni din locuri și timpuri diferite), este de foarte mare importanță să nu interpretăm adevărul unei dispensații ca fiind o cerință în altă dispensație.  Pavel, care a declarat că noi nu suntem sub Legea lui Moise și că legea a fost împlinită și s-a sfârșit odată cu venirea lui Hristos, totuși a spus: „Noi ştim că Legea este bună dacă cineva o întrebuinţează bine” (1 Timotei 1:8). (Vezi de asemenea Romani 3: 20-21; Evrei 7:18-19, 10:1-12; Efeseni 2:15; Coloseni 2:14-17; Galateni 2:11-16; Romani 14:5-6; Fapte 15.)  Pentru a aplica legea în mod legitim în Noul Testament și pentru a evita |
|  | capcana de a reînființa legea ca exprimare a credinței, trebuie să examinăm felul în care Pavel însuși a folosit legea. Putem vedea un exemplu în 1 Corinteni 9:9-10:  Lucrurile acestea le spun după felul oamenilor? Nu le spune şi Legea? În adevăr, în Legea lui Moise este scris: „Să nu legi gura boului care treieră grîul!” Pe boi îi are în vedere Dumnezeu aici? Sau vorbeşte El înadins pentru noi? Da, pentru noi a fost scris astfel; căci cine ară, trebuie să are cu nădejde, şi cine treieră grîul, trebuie să-l treiere cu nădejdea că va avea parte de el.  În contextul pasajului din 1 Corinteni 9 Pavel discută despre susținerea lucrării de cei cărora li se slujea. El subliniază că soldații nu se susțin pe ei înșiși când merg la luptă. Cei care sădesc o vie mănâncă din rodul ei fără grijă. Cei care hrănesc o turmă beau din laptele turmei fără nici o reținere. Apoi, el scoate în relief faptul că aceste lecții nu sunt demne de luat în seamă și adevărate doar în domeniul experienței și naturii umane, ci și boii care treieră grâul trebuie să aibă posibilitatea de a mânca din grâul pe care l-au treierat. Apoi Pavel arată că dacă acest concept este adevărat în domeniul natural și de asemenea este adeverit de lege, atunci el trebuie să fie adevărat și în epoca bisericii. Cei care „propovăduiesc Evanghelia, să trăiască din Evanghelie” (1 Corinteni 9:14).  Aceasta nu este o spiritualizare sau alegorizare. Pavel ar fi fost vinovat de folosirea unor metode greșite de interpretare dacă ar fi tăgăduit că această afirmare din lege avea vreo legărura cu boii și grâul în mod literal. El de asemenea s-ar fi făcut vinovat dacă ar fi declarat că boul este un slujitor și grâul este sprijinul financiar. El n-a făcut nici una din aceste greșeli, ci a recunoscut că botnița boului era botnița boului în mod literal |
|  | („Să nu legi gura boului ...”), boul era un bou literal, grâul era grâu literal. El pur și simplu a extras o aplicație din principiile vizibile în spatele poruncii Vechi Testamentale, care este: „... căci cine ară, trebuie să are cu nădejde, şi cine treieră grîul, trebuie să-l treiere cu nădejdea că va avea parte de el” (1 Corinteni 9:10).  Pavel ar fi încălcat principiul dispensațional dacă insinua că cei din epoca bisericii care legau gurile boilor păcătuiau și prin urmare erau pierduți. Ar fi neînțelept din partea celor din biserică care au boi să le pună botniță; puterea lor ar slăbi și ei nu ar mai fi în stare să lucreze așa de productiv. Aceasta însă cu siguranță nu are de-a face cu mântuirea. Tot așa, construirea unui pălimar împrejurul acoperișului unei case (Deuteronom 22:8) nu mai este necesară în era creștină. Un creștin are voie să semene feluri diferite de semințe în via lui, dacă dorește; poate ara cu un măgar și un bou înjugați împreună; poate purta haine din stofe diferite, și așa mai departe (vezi Deuteronom 22:8-11).  În timp ce studiul relației dintre lege și biserică sunt o disciplină în sine, trebuie amintit că nu fiecare cerință inclusă în Legea lui Moise își are originea în Legea lui Moise. Acele porunci generale ale lui Dumnezeu care au existat de la început au fost păstrate în Legea lui Moise și au supraviețuit până în era creștină. Avraam, de exemplu, a trăit patru secole înainte de Legea lui Moise. El nu a cunoscut nici una din cele 613 porunci incluse în lege. și totuși, Geneza 26:5 afirmă: „Avraam ... a păzit ... legile Mele”. Dumnezeu a dezvăluit oamenilor unele legi înainte de Legea lui Moise.  Ar trebui să înțelegem că atunci când discutăm despre importanța de a nu interpreta ceea ce avea de-a face în mod exclusiv cu Legea lui Moise ca fiind valabil și pentru alte dispensații. Cu toate acestea, există adevăruri incluse în Legea lui Moise care au fost înaintea legii și au persistat după ea. Acestea sunt parte din dezvăluirea generală a lui Dumnezeu și sunt necesare oricând. |
|  | De exemplu, practicarea idolatriei a fost greșită înainte de muntele Sinai și este greșită și acum. A fost greșit să omori pe cineva înainte de Legea lui Moise și încă este. Furtul a fost păcat înainte de Muntele Sinai și încă este. Adulterul a fost interzis începând cu Geneza 2 și încă este interzis. Cu alte cuvinte, numai poruncile care își au originea în Legea lui Moise și au fost caracteristice legii nu mai sunt necesare acum.  Unul dintre marile principii revelate în Scriptură este faptul că Dumnezeu este neschimbător (Maleahi 3:6). Lucrurile care Îi displăceau lui Dumnezeu înainte de lege au continuat să fie neplăcute înaintea Lui în era legii și continuă să-I displacă și astăzi. Un indiciu al acestor principii valabile universal este fraza „urâciune înaintea Domnului Dumnezeului tău”. Dacă ceva este urâcios înaintea lui Dumnezeu și Dumnezeu nu se schimbă, atunci lucrul respectiv va rămâne totdeauna o urâciune, indiferent de dispensație.  Un asemenea caz este menționat în mijlocul Legii lui Moise: „Femeia să nu poarte îmbrăcăminte bărbătească, şi bărbatul să nu se îmbrace cu haine femeieşti; căci oricine face lucrurile acestea este o urîciune înaintea Domnului, Dumnezeului tău. (Deuteronom 22:5). Acest pasaj se găsește în mijlocul unei discuții despre cuiburile păsărilor, ouă, acoperișurile caselor noi, semințe, îmbrăcăminte și animale, dar nimic din toate acestea nu este numit a fi o urâciune înaintea lui Dumnezeu. Posibil că în spatele acestor teme se ascund anume principii care pot fi puse în aplicare și în alte dispensații, dar ele nu sunt necesare în alte dispensații. Însă acele lucruri care sunt o urâciune înaintea lui Dumnezeu continuă să fie o urâciune și sunt importante în toate dispensațiile. Urâciuni asemănătoare se găsesc în Deuteronom 7:25; 18:12; 25:16; Proverbe 6:16-18; 11:20; 12:22; 21:27; 28:9; Luca 16:15.  Pentru a rezuma principiul dispensațional: creștinii nu sunt nevoiți să se abțină din a mânca din anumiți pomi, să construiască o arcă, să părăsească Ur-ul haildeilor sau să împlinească Legea lui Moise. Toate acestea au fost destinate altor dispensații. Versetele care se referă în mod specific la chestiunile bisericii (chiar dacă nu se limitează la acestea) sunt ultimele |
|  | cuvinte ale lui Isus după învierea Sa, cartea Faptelor Apostolilor, toate epistolele, Apocalipsa 1-4 și 19-22. În general, versetele din afara celor numite mai sus pot fi aplicate bisericii, dar se recomandă a fi interpretare ca fiind despre biserică (cu excepția unor anume porțiuni din evanghelii care în mod definitiv au de-a face cu biserica).  Dispensaționalismul Progresiv  Efortul actual al teologilor dispensaționali este a revizui anumite aspecte ale modului de a aborda interpretarea Scripturii. Un scop este a evita unele excese des întâlnite între dispensaționaliști și a ”rafina” întregul sistem. Unii dispensaționaliști văd mai degrabă patru dispensații în loc de șapte.  Este însă important a nu permite unor revizii actuale în perspectiva dispensaționalismului să umbrească esența acestuia. Până la urmă, diferența dintre a spune că patru, șapte sau un alt număr de dispensații este mai corect ar putea fi nesemnificativă. Numărul dispensațiilor nu este factorul determinant al dispensaționalismului. Esența dispensaționalismului stă în distincția dintre poporul Israel și biserica. Nu există o mai mare cauză a confuziei în interpretarea Bibliei decât a nu face deosebire între Israel și biserica. Capitolul despre principiul împărțirii etnice va discuta această temă mai detailat.  De ce creștinii nu țin Sabatul iudeilor  Următoarea discuție va ilustra utilizarea principiului dispensațional răspunzând întrebării care nedumerește pe mulți: „Trebuie creștinii să țină ziua Sabatului?” |
|  | Dacă sfințirea zilei Sabatului ar fi obligatorie pentru creștinii Noului Testament, ar trebui să fie o poruncă precedentă legii și valabilă și după Legea lui Moise. Dacă apariția ei a fost odată cu Legea lui Moise, ea este unică și obligatorie doar pentru dispensația respectivă, afară de cazul în care o afirmație clară nou testamentală o numește obligatorie și pentru biserică.  Faptul că porunca de a ține ziua Sabatului a fost doar pentru Israel reiese din următoarele:  Prima mențiune a Sabatului în Biblie este Exod 16:23  Şi Moise le-a zis: „Domnul a poruncit aşa. Mâine este ziua de odihnă, Sabatul închinat Domnului; coaceţi ce aveţi de copt, fierbeţi ce aveţi de fiert, şi păstraţi pînă a doua zi dimineaţa tot ce va rămînea!”  Nu este nici o însemnare biblică înainte de acea vreme unde cineva ar fi ținut Sabatul sau cel puțin ar fi fost conșient de existența lui. Expresia „a-și aduce aminte” din Exod 20:8 („Adu-ţi aminte de ziua de odihnă, ca s-o sfinţeşti”) se referă la porunca din Exod 16:23, nu la ceva care ar fi fost știut de Israel dinainte, pentru că nu există nici măcar un singur verset care ar insinua că Israel era conștient de ținerea Sabatului înainte de a părăsi Egiptul.  Nimeni n-a știut de Sabat înaintea Israelului  „Nu cu părinţii noştri a încheiat Domnul legămîntul acesta, ci cu noi, cari sîntem toţi vii astăzi aici.” (Deuteronom 5:3)  Elementele legământului lui Dumnezeu făcut cu Israel – inclusiv |
|  | porunca de a ține Sabatul – nu a fost dată niciuneia dintre generațiile anterioare. Legământul, în toate aspectele lui, a luat ființă la muntele Sinai.  „Te-ai pogorît pe muntele Sinai, le-ai vorbit din înălţimea cerurilor, şi le-ai dat porunci drepte, legi adevărate, învăţături şi orînduiri minunate. Le-ai făcut cunoscut Sabatul Tău cel sfînt, şi le-ai dat prin robul Tău Moise, porunci, învăţături şi o lege.” (Neemia 9:13-14)  Sabatul a fost făcut cunoscut Israelului la muntele Sinai. Nici măcar Israel nu l-a cunoscut dinainte.  „Le-am dat şi Sabatele Mele, să fie ca un semn între Mine şi ei, pentruca să ştie că Eu sînt Domnul, care-i sfinţesc.” (Ezechiel 20:12)  Dumnezeu a dat Israelului zilele de Sabat ca și semn doar între El și Israel. Ele nu au fost niciodată parte a vreunui legământ dintre Dumnezeu și alte popoare.  „El descopere lui Iacov Cuvîntul Său, lui Israel legile şi poruncile Sale. El n-a lucrat aşa cu toate neamurile, şi ele nu cunosc poruncile Lui. Lăudaţi pe Domnul!” (Psalmul 147:19-20)  Legile și judecățile din legea dată lui Israel au fost doar pentru ei; Dumnezeu n-a lucrat în acest mod cu nici o altă națiune. Prin urmare, lucrurile unice Legii lui Moise nu au fost obligatorii pentru alte popoare din locuri sau timpuri diferite. |
|  | Sabatul a fost un semn doar între Dumnezeu și Israel  „Domnul a vorbit lui Moise, şi a zis: „Vorbeşte copiilor lui Israel, şi spune-le: „Să nu care cumva să nu ţineţi sabatele Mele, căci acesta va fi între Mine şi voi, şi urmaşii voştri, un semn după care se va cunoaşte că Eu sînt Domnul, care vă sfinţesc. Să ţineţi Sabatul, căci el va fi pentru voi ceva sfînt. Cine îl va călca, va fi pedepsit cu moartea; cine va face vreo lucrare în ziua aceasta, va fi nimicit din mijlocul poporului său. Să lucrezi şase zile; dar a şaptea este Sabatul, ziua de odihnă, închinată Domnului. Cine va face vreo lucrare în ziua Sabatului, va fi pedepsit cu moartea. Copiii lui Israel să păzească Sabatul, prăznuindu-l, ei şi urmaşii lor, ca un legămînt necurmat. Aceasta va fi între Mine şi copiii lui Israel un semn vecinic; căci în şase zile a făcut Domnul cerurile şi pămîntul, iar în ziua a şaptea S'a odihnit şi a răsuflat.” (Exod 31:12-17)  Sabatul putea fi un semn între Dumnezeu și Israel doar în cazul în care el ar fi fost unic, specific acestei relații. Prin urmare, dacă Dumnezeu ar fi cerut tuturor oamenilor să țină Sabatul, cum ar mai fi putut el fi un semn special între Dumnezeu și Israel? Un semn este ceva unic, special. Dacă este uzual, nu este un semn.  Sabatul a fost un semn vizibil prin care Dumnezeu putea să pună la încercare ascultarea lui Israel de El. |
|  | „Domnul a zis lui Moise: „Iată că voi face să vă ploaie pîne din ceruri. Poporul va ieşi afară, şi va strînge, cît îi trebuie pentru fiecare zi, ca să-l pun la încercare, şi să văd dacă va umbla sau nu după legea Mea. În ziua a şasea, cînd vor pregăti ce au adus acasă, vor avea de două ori mai mult de cît vor strînge în fiecare zi.” (Exod 16:4,5)  Dumnezeu a prevestit că va încheia un nou legământ cu Israel  „Iată, vin zile, zice Domnul, când voi face cu casa lui Israel şi cu casa lui Iuda un legământ nou. Nu ca legământul pe care l-am încheiat cu părinţii lor, în ziua cînd i-am apucat de mână, să-i scot din ţara Egiptului, legământ, pe care l-au călcat, măcarcă aveam drepturi de soţ asupra lor, zice Domnul. Ci iată legământul, pe care-l voi face cu casa lui Israel, după zilele acelea, zice Domnul: Voi pune Legea Mea înlăuntrul lor, o voi scrie în inima lor; şi Eu voi fi Dumnezeul lor, iar ei vor fi poporul Meu. Niciunul nu va mai învăţa pe aproapele, sau pe fratele său, zicând: „Cunoaşte pe Domnul!” Ci toţi Mă vor cunoaşte, dela cel mai mic până la cel mai mare, zice Domnul; căci le voi ierta nelegiuirea, şi nu-Mi voi mai aduce aminte de păcatul lor.” (Ieremia 31:31-34)  Noul legământ pe care Dumnezeu îl va încheia cu Israel va fi totuși |
|  | diferit de cel făcut la Sinai. El nu va avea nimic în comun cu vechiul legământ. Caracteristica noului legământ va fi o cunoaștere a lui Dumnezeu care o întrece pe cea oferită de Legea lui Moise. În locul zilelor, festivităților, jertfelor și așa mai departe, semnul acestui nou legământ va fi o relație profundă, personală cu Dumnezeu, având scrisă legea Sa pe tăblița inimilor lor. Sabatul nu este menționat sub nici o formă.  Referința Genesa 2:1-3 care vorbește despre Dumnezeu odihnindu-se în a șaptea zi arată că Dumnezeu a binecuvântat doar acea specifică zi  „Astfel au fost sfârşite cerurile şi pămîntul, şi toată oştirea lor. În ziua a şaptea Dumnezeu Şi-a sfârşit lucrarea, pe care o făcuse; şi în ziua a şaptea S'a odihnit de toată lucrarea Lui pe care o făcuse. Dumnezeu a binecuvântat ziua a şaptea şi a sfinţit-o, pentrucă în ziua aceasta S'a odihnit de toată lucrarea Lui, pe care o zidise şi o făcuse.”  Examinarea antentă a acestui pasaj nu arată că Dumnezeu a binecuvântat fiecare zi a șaptea din săptămână. El a binecuvântat doar acea specifică zi a șaptea, ziua care a urmat după creația omului. Această a șaptea zi nu se numește Sabat și nici nu are vreo legătură cu Sabatul. Ea a fost pur și simplu a șaptea zi, și Dumnezeu a sfințit acea zi – sau a pus-o deoparte – pentru a se odihni.  Ioan 5:17 arată că Dumnezeu nu se odihnește în fiecare a șaptea zi sau de Sabatul iudeilor. Isus tocmai vindecase un bărbat în ziua Sabatului, fapt pentru care a fost condamnat de iudei. Isus le-a răspuns: „Tatăl Meu lucrează până acum; şi Eu de asemenea lucrez”, arătând prin asta că Tatăl lucra de Sabat și Isus de asemenea. Ioan 5:19 confirmă aceasta: Isus a luat din nou cuvîntul, şi le-a zis: „Adevărat, adevărat vă spun, că, Fiul nu poate |
|  | face nimic de la Sine; El nu face decât ce vede pe Tatăl făcând; şi tot ce face Tatăl, face şi Fiul întocmai.” Odată ce Isus a vindecat pe acel bărbat de Sabat, era clar că Tatăl era la lucru de asemenea.  În timp ce mulți presupun că Dumnezeu a creat ziua Sabatului în a șaptea zi a creației și că oamenii credincioși au ținut Sabatul din acea zi înainte, nu există nici un cuvânt despre aceasta în Scriptură. Înainte de ieșirea din Egipt, nu s-a întâlnit niciodată vreun om credincios care să fi ținut Sabatul sau să fi fost conștient de existența lui. Deoarece Dumnezeu Însuși nu se odihnea în ziua Sabatului în Noul Testament, este clar că această zi trebuia ținută doar de Israeliți.  Isus Hristos nu a venit să se supună legii; El a venit să împlinească profețiile cuprinse în lege și în profeți  „Să nu credeţi că am venit să stric Legea sau Proorocii; am venit nu să stric, ci să împlinesc. Căci adevărat vă spun, câtă vreme nu va trece cerul şi pământul, nu va trece o iotă sau o frântură de slovă din Lege, înainte ca să se fi întîmplat toate lucrurile.” (Matei 5:17-18)  Modernii deținători de lege văd în aceste versete o dovadă a faptului că Isus însuși a venit ca să se supună legii. Cuvântul „întâmplat” (în engleză „împlinit”) este interpretat ca „a asculta”, „a se supune”. Cuvântul grecesc *pleroo*, tradus „întâmplat” (engl.: „împlinit”), înseamnă de fapt ”a termina, a sfârși, a desăvârși, a ajunge la scadență”. Cheia interpretării acestor versete se găsește în însuși conținutul lor. Isus a spus: „Să nu credeţi că am venit să stric Legea sau Proorocii ...”. El a venit să împlinească și Legea și Proorocii. În spusele lui Isus, „a împlini Proorocii” are aceeași semnificație ca „a împlini Legea”. Cum ar fi putut El să se supună proorocilor? Slujba |
|  | fundamentală a proorocilor era profetică: a prezice personaje importante și evenimente care aveau să vină și în mod special venirea lui Mesia. Atât Legea cât și Proorocii cuprindeau o mulțime de profeții despre Mesia. Isus le-a împlinit pe toate.  „Şi a început dela Moise, şi dela toţi proorocii, şi le-a tîlcuit, în toate Scripturile, ce era cu privire la El. Apoi le-a zis: „Iată ce vă spuneam cînd încă eram cu voi, că trebuie să se împlinească tot ce este scris despre Mine în Legea lui Moise, în Prooroci şi în Psalmi.” (Luca 24:27,44)  Cuvântul „lege” este folosit în mod frecvent în Vechiul Testament, referindu-se la: (1) cele zece porunci (Exod 20:1-17; 24:12); (2) un regulament cuprins în Legea lui Moise (Levetic 7:7); (3) cartea Deuteronomului (Deuteronom 1:1-5; 27:1-8; Iosua 8:30-35); (4) toate cele 5 cărți ale lui Moise (Pentateuh) (Luca 24:44; 1 Corinteni 14:34 cu Geneza 3:16; 1 Cronici 16:40); (5) una din cele două mari porțiuni care cuprind întreaga Scriptură Ebraică (Matei 5:17); (6) întreaga Scriptură Ebraică (Matei 5:18; Romani 3:10-19; Isaia 28:11 cu 1 Corinteni 14:21; Ioan 5:10 cu Ieremia 17:21).  Cuvântul „Lege” din Matei 5:18 trebuie înțeles în lumina contextului, la fel ca toate celelalte menționări ale cuvântului. Versetul precedent a indicat deja că subiectul afirmării lui Isus era Legea și Proorocii. A doua folosire a cuvântului „Lege” este un mod prescurtat de a se referi la întregul Vechi Testament.  Isus a împlinit Legea lui Moise nu prin ascultarea de ea, ci prin rolul Său de obiect principal a tuturor elementelor profetice din lege, aceasta incluzând jertfele de carne, jertfele de băutură, zilele sfinte, lunile noi, zilele de Sabat, paștele, preoțimea și așa mai departe. (vezi Coloseni 2:17; |
|  | 1 Corinteni 5:7 și Evrei 10:1-20).  Isus a încălcat Sabatul  Cei care cred că ținerea Legii lui Moise este esențială pentru mântuirea din Noul Testament neagă această afirmare în mod vehement; totuși, aceasta este învățătura clară a Noului Testament.  Când Isus a mers la scăldătoarea din Betesda în ziua Sabatului, El a vindecat un bărbat neputincios poruncindu-i: „Scoală-te”, ridică-ţi patul şi umblă” (Ioan 5:8). Bărbatul L-a ascultat, fiind vindecat pe deplin.  Fapta lui Isus în ziua Sabatului a fost condamnată cu răutate de Iudei. De fapt, ei căutau chiar să-L omoare, „nu numai fiindcă dezlega ziua Sabatului, dar şi pentrucă zicea că Dumnezeu este Tatăl Său, şi Se făcea astfel deopotrivă cu Dumnezeu” (Ioan 5:18).  Unii insinuează că Iudeii au condamnat doar încălcarea Sabatului respectiv o poruncă sau tradiție dată de oameni. Ieremia 17:19-22 redă însă porunca lui Iehova:  „Aşa mi-a vorbit Domnul: „Du-te, şi stai la poarta copiilor poporului, pe care intră şi ies împăraţii lui Iuda, şi la toate porţile Ierusalimului, şi spune-le: „Ascultaţi Cuvântul Domnului, împăraţi ai lui Iuda, tot Iuda, şi toţi locuitorii Ierusalimului, care intraţi pe aceste porţi! Aşa vorbeşte Domnul: „Luaţi seama, în sufletele voastre, să nu purtaţi nici o povară în ziua Sabatului, şi să n'o aduceţi înlăuntru pe porţile Ierusalimului. Să nu scoateţi din casele voastre nici o povară în ziua Sabatului, şi să nu faceţi nici o lucrare, ci sfinţiţi ziua Sabatului, cum am poruncit părinţilor voştri.” |
|  | Afirmația lui Ioan este clară: El „... a dezlegat ziua Sabatului”. El nu a spus: „Iudeii au considerat că El a dezlegat ziua Sabatului”.  Cu o altă ocazie, când Fariseii L-au acuzat pe Isus și pe ucenicii Lui pentru că au rupt spice de grâu și le-au mâncat când treceau printr-un câmp în ziua Sabatului, Isus le-a răspuns: „Sau n'aţi citit în Lege că, în zilele de Sabat, preoţii calcă Sabatul în Templu, şi totuşi sunt nevinovaţi?” (Matei 12:5). (Vezi Numeri 28:9-10; 18-19.) Isus nu a spus că preoții erau excluși din obligațiile Sabatului și că din cauza aceasta munca lor grea din acea zi nu a fost o încălcare a poruncii respective. În schimb, El a spus: „ ... preoții ... calcă Sabatul” și totuși, a spus El, „sunt nevinovați”. Cu alte cuvinte, chiar pentru națiunea lui Israel din dispensația Legii lui Moise au fost timpuri și circumstanțe când legea nu era obligatorie! Luându-le apărarea ucenicilor pentru culegerea spicelor de grâu în ziua Sabatului, Isus a amintit Fariseilor de încălcarea clară a legii de către David, pentru care David nu a fost condamnat: „Oare n'aţi citit ce a făcut David, cînd a flămânzit, el şi ceice erau împreună cu el? Cum a intrat în Casa lui Dumnezeu, şi a mâncat pâinile pentru punerea înaintea Domnului, pe care nu-i era îngăduit să le mănânce nici lui, nici celor ce erau cu el, ci numai preoţilor?” (Matei 12:3-4). Pâinile pentru punerea înainte aparțineau doar lui Aaron și fiilor lui și ei aveau voie să le mănânce doar în locul sfânt. Această poruncă era de înaltă venerație pentru preoțimea Aaronică. (Vezi Levetic 24:9.) Bine-nțeles că mancarea acestor pâini a fost o fărădelege din partea lui David, care se trăgea din seminția lui Iuda, nu a lui Levi. Isus a spus că a fost fărădelege. Totuși, el nu a atribuit nici o vină faptei lui David. Isus a explicat refuzul Lui de a condamna pe ucenici în felul următor:  „Dar Eu vă spun că aici este Unul mai mare decât Templul. Dacă aţi fi ştiut ce însemnă: „Milă voiesc, |
|  | iar nu jertfe,” n'aţi fi osîndit pe nişte nevinovaţi.  Căci Fiul omului este Domn şi al Sabatului.”  (Matei 12:6-8)  Cel mai mare decât Templul este, bineînțeles, Isus Însuși. Prin urmare, orice lucru care este făcut sub stăpânirea Lui și care nu este condamnat de El nu poate fi imoral. Până și sub Legea lui Moise, dorința supremă a lui Dumnezeu nu a fost respectarea detaliilor minuscule din lege, ci arătarea dragostei. (Osea 6:6 - „Căci bunătate voiesc, nu jertfe ...”). Isus Hristos a fost chiar și Domn al Sabatului. Cu alte cuvinte, Isus Însuși este mai mare decât oricare dintre poruncile Lui. În timp ce nu este nici o referință în Scriptură unde Domnul nu a mustrat încălcarea unei legi morale, există relatări unde El se reține din a judeca încălcarea legilor ceremoniale. Sabatul și toate aspectele cortului întâlnirii erau ceremoniale, menirea lor fiind prevestirea venirii lui Mesia.  Dumnezeu avertizează de ținerea zadarnică a Sabatului  „Ascultaţi cuvântul Domnului, căpetenii ale Sodomei! Ia aminte la Legea Dumnezeului nostru, popor al Gomorei! „Ce-Mi trebuie Mie mulţimea jertfelor voastre, zice Domnul. Sunt sătul de arderile de tot ale berbecilor, şi de grăsimea viţeilor; nu-Mi place sângele taurilor, oilor şi ţapilor. Când veniţi să vă înfăţişaţi înaintea Mea, cine vă cere astfel de lucruri, ca să-Mi spurcaţi curţile? Nu mai aduceţi daruri de mâncare nefolositoare, căci Mi-e scârbă de tămâie! |
|  | Nu vreau luni noi, Sabate şi adunări de sărbătoare, nu pot să văd nelegiuirea unită cu sărbătoarea! Urăsc lunile voastre cele noi şi praznicele voastre; Mi-au ajuns o povară, nu le mai pot suferi. Când vă întindeţi mâinile, Îmi întorc ochii dela voi; şi oricât de mult v-aţi ruga, n-ascult: căci mâinile vă sunt pline de sânge!” „Spălaţi-vă deci şi curăţiţi-vă! Luaţi dinaintea ochilor Mei faptele rele pe cari le-aţi făcut! Încetaţi să mai faceţi răul! Învăţaţi-vă să faceţi binele, căutaţi dreptatea, ocrotiţi pe cel asuprit, faceţi dreptate orfanului, apăraţi pe văduvă!” (Isaia 1:10-17)  În acest pasaj, Dumnezeu compară spiritualitatea Israeliților cu Sodoma și Gomora din cauza neascultării lor (vezi Apocalipsa 11:8). Ei desfășurau ceremoniile legii, ceea ce pentru Dumnezeu era dezgustător. Dumnezeu nu a intenționat niciodată ca aspectele ceremoniale ale Legii lui Moise să fie de maximă importanță. Legea a fost un îndrumător pentru a aduce Israelul la Hristos (Galateni 3:24). Cei care respectau astectele ceremoniale ale legii neavând inima într-o relație autentică cu Dumnezeu nu erau acceptați de El. Pe de altă parte, păgânii care ar fi avut inima împăcată cu Dumnezeu ar fi putut fi acceptați de El, chiar și fără faptele legii. (Vezi Romani 2:25-29)  Dumnezeu a făcut să înceteze Sabatul  „Voi face să înceteze toată bucuria ei, sărbătorile ei, lunile ei cele noi, Sabatele ei, şi toate praznicile ei.” (Osea 2:11)  Motivul pentru aceasta a fost în mod evident adulterul spiritual al |
|  | Israelului. Sabatul însuși nu a avut un scop în sine – dacă sensul Sabatului ar fi fost doar ținerea Sabatului, ar fi părut straniu ca același Dumnezeu care l-a poruncit acum să-l desființeze.  Dumnezeu a făcut ca Sabatul să fie dat uitării  „I-a pustiit cortul sfânt ca pe o grădină, a nimicit locul adunării sale; Domnul a făcut să se uite în Sion sărbătorile şi Sabatul, şi, în mânia Lui năpraznică a lepădat pe împărat şi pe preot.” (Plângerile lui Ieremia 2:6)  Din nou, dacă singurul scop al Sabatului ar fi fost doar ținerea lui, ar părea foarte straniu ca Domnul, care a poruncit sfințirea acestei zile, să facă să fie dată uitării; mai degrabă ar părea că El și-ar dori să fie amintită.  Primii Iudei au vrut ca toți creștinii să țină Legea lui Moise, dar biserica nu a poruncit un asemenea lucru  „Atunci unii din partida Fariseilor, cari crezuseră, s'au ridicat, şi au zis că Neamurile trebuie să fie tăiate împrejur, şi să li se ceară să păzească Legea lui Moise. ... Fiindcă am auzit că unii, plecaţi dintre noi, fără vreo însărcinare din partea noastră, v'au turburat prin vorbirile lor, şi v'au zdruncinat sufletele, zicând să vă tăiaţi împrejur şi să păziţi Legea.” (Fapte 15:5,24)  Dacă citiți cu atenție Galateni 3, 4 și 5 veți putea privi Legea lui Moise |
|  | din perspectiva corectă. Ea a fost dată doar pentru poporul Israel, începând cu muntele Sinai și nu a avut nici un impact asupra vreunui legământ făcut înainte între Dumnezeu și alți oameni. Legea s-a sfârșit odată cu venirea lui Hristos. Pericolul de a intra iarăși sub lege este clar. Pavel a declarat:  „Voi păziţi zile, luni, vremi şi ani. Mă tem să nu mă fi ostenit degeaba pentru voi.” (Galateni 4:10-11)  Hristos a împlinit Sabatul  „Nimeni dar să nu vă judece cu privire la mâncare sau băutură, sau cu privire la o zi de sărbătoare, cu privire la o lună nouă, sau cu privire la o zi de Sabat, care sunt umbra lucrurilor viitoare, dar trupul este al lui Hristos. (Coloseni 2:16-17)  Sabatul, o zi de odihnă, a fost profetic venirii lui Mesia și odihnei spirituale pe care credincioșii aveau să o găsească în El. Sabatul a fost doar o umbră; nu a fost o substanță în sine (vezi Evrei 10:1). Acum că substanța a venit în persoana lui Isus Hristos, nu mai este nevoie de umbră. Ba chiar ar fi o insultă la adresa lui Isus și un pericol spiritual să rămânem fascinați de orice lege ceremonială a cărei scop a fost împlinit. Ținerea Sabatului de către creștinii din Noul Testament ar fi la fel de neplăcută lui Dumnezeu cum ar fi jertfele de sânge de tauri și capre.  O exegeză a pasajului din Exod 20:11  „Căci în şase zile a făcut Domnul cerurile, pământul şi marea, şi tot ce este în ele, iar în ziua a şaptea S'a odihnit: de aceea a binecuvântat Domnul ziua de odihnă şi a sfinţit-o.” |
|  | Acest studiu ar fi incomplet fără considerarea versetului de mai sus. El este folosit de susținătorii legii pentru a învăța că Sabatul a fost creat în a șaptea zi, imediat după facerea omului. În plus, ei învață că toți credincioșii de la Adam înainte erau obligați să țină Sabatul. Studierea atentă a versetului va demonstra opusul.  Cuvântul „a șaptea” și „Sabatul” nu sunt sinonime  Cuvântul ebraic pentru „a șaptea” este *shebeee*. Cuvântul pentru „sabat” este *shabbath*, care literalmente înseamnă „întrerupere, pauză”. Nicăieri în Scriptură *shebee* nu este tradus „sabat” și shabbath nu este tradus niciodată cu „a șaptea/al șaptelea”. Ele sunt cuvinte total diferite.  Noi știm de a șaptea zi de la creație, dar nu de Sabat  Dumnezeu nu s-a odihnit de Sabat; El s-a odihnit în a șaptea zi. Cuvântul „sabat” nu apare nicăieri în Scriptură înainte de Exod 16:23.  Deși cuvântul ebraic tradus „s-a odihnit” are aceleași rădăcini ca și cuvântul transliterat „sabat”, aceasta nu arată că a șaptea zi a fost instituită formal ca fiind sabatul din Geneza 2. Cuvântul pur și simplu înseamnă „a se odihni” și este folosit în Vechiul Testament și pentru odihna din afara zilelor de Sabat.  Cuvântul cheie este „de aceea”  Cuvântul „de aceea” este tradus din două cuvinte ebraice care înseamnă „din acest motiv”. Cu alte cuvinte, odihna lui Dumnezeu în a șaptea zi a fost tiparul pentru odihna lui Israel în a șaptea zi. |
|  | Sabatul este în a șaptea zi  „Să lucrezi şase zile; dar a şaptea este Sabatul, ziua de odihnă ...” (Exod 31:15).  La început a fost a șaptea zi; sub lege ea a devenit ziua de Sabat. A șaptea zi a devenit Sabat doar pentru Israel. Nu este nici o garanție absolută că Sabatul a fost în aceeași zi ca originala zi a șaptea. Pentru Israel, timpul a început în Exod 12:1-2:  „Domnul a zis lui Moise şi lui Aaron în ţara Egiptului: „Luna aceasta va fi pentru voi cea dintâi lună; ea va fi pentru voi cea dintâi lună a anului.”  Exod 20:11 spune că Dumnezeu a binecuvântat a șaptea zi la început, nu Sabatul (Geneza 2:1-3). Dumnezeu a binecuvântat Sabatul atunci când a dat mana (vezi Exod 16).  Exod 20:11 amplificat  „... iar în ziua a şaptea (a creației) S'a odihnit: de aceea (din acest motiv) a binecuvântat Domnul ziua de odihnă (ziua de odihnă tocmai fusese stabilită odată cu darea manei) şi a sfinţit-o.”  Sabatul evreilor și Sâmbăta Modernă  Mulți presupun că Sâmbăta modernă este Sabatul evreilor care a fost respectat de iudeii ortodocși de la ieșirea din Egipt. Faptul că aceasta nu poate fi adevărată este demonstrat de Curtis Clair Ewing în lucrarea sa |
|  | „Calendarul lui Israel și adevăratul Sabat”.  „Calendarul lui Israel la Sinai a fost un calendar solar, care nu este de confundat cu modernul calendar solar-lunar al iudeilor din 359 după Hristos.”  Calendarul ebraic și-a început numărătoarea odată cu ieșirea din egipt. După cum arată Ewing, evreii au păstrat calendarul egiptean de 12 luni și 30 de zile, dar, în loc de a adăuga cele cinci zile suplimentare la sfârșitul anului, ei au adăugat trei la sfârșitul lunii a șasea și două la sfârșitul lunii a douăsprezecea. A 15-a zi a lui Abib, prima lună, trebuia să fie un sabat în fiecare an, aceasta însemnând că prima și a opta zi din Abib erau sabate fixe, la fel ca cele șapte sabate dupa 15 Abib (Levetic 23:6,7,11,15-16). A 50-a zi ar fi fost Rusaliile:  „Faptul că Sabatul din 15 Abib a rămas fix rezultă că și cele șapte sabate succesive trebuie să fi fost date fixe și ar fi căzut în următoarele zile: 22 și 29 Abib; 6, 13, 20 și 27 Iyar; și 4 Sivan. Toate aceste șapte Sabate nu pot avea loc sub nici o formă în fiecare an între 15 Abib și 4 Sivan dacă nu au date fixe din lună.”  Fiindcă data din lună era constantă, ziua din săptămână era variabilă. „Aceasta înseamnă că o dată în șapte ani fiecare sabat cădea în fiecare zi a săptămânii, așa cum aniversarea dumneavoastră cade într-o zi diferită a săptămânii în fiecare an.” |
|  | Aceasta însă nu este totul. Conform pasajelor din Exod 12:3,5,6,24 și Levetic 23:15, zilele 10, 14 și 16 Abib nu puteau fi Sabate niciodată deoarece erau zile de lucru cu porunci specifice: muncă precum curățarea casei, măcelăria vitelor și strângerea recoltei. Știm că aceste zile ar fi căzut într-o Sâmbătă o dată la șapte ani, asa că dacă Sâmbăta ar fi fost Sabatul, aceasta ar fi rezultat o contradicție între porunci. Ar fi fost trei zile în care Israelul trebuia să lucreze care ar fi căzut o dată la șapte ani în zile în care Israelul nu avea voie să lucreze. Știm de asemenea că aceasta nu s-a întamplat niciodată, pentru că Dumnezeu nu este autorul confuziei.  Sabatele Israelului au fost fixate în așa fel încât să cadă în aceeași dată a lunii în fiecare an. Având aceste cincisprezece Sabate în aceeași dată în fiecare an și trei zile de lucru căzând în aceeași dată în fiecare an, este imposibil ca Sâmbăta să fi fost Sabatul.  Dacă anul avea 365 d zile și împărțim 365 la 7, rezulă 52 de săptămâni și o zi rest. Întrebarea este atunci: Ce s-a întâmplat cu ziua rămasă? Ea a fost consumată de Sabatul de 48 de ore din zilele 4 și 5 Sivan, fapt relatat în Levetic 23:15, 16 și 21. Aceasta a schimbat ziua din săptămână când se celebra Sabatul în fiecare an, dar pe de altă parte a menținut Sabatele fixate în aceeași zi a lunii în ciclul de 7 zile ... |
|  | Nu este nimic în Biblie care să determine lungimea unui Sabat. Scripturile folosesc un singur cuvânt pentru a descrie: (1) O odihnă de o zi (Exod 20:8-11; Deut. 5:12-15), (2) O odihnă de două zile (Levetic 23:15,16,21), (3) O odihnă de un an (Levetic 25:4-8), (4) O odihnă de doi ani (Levetic 25:8-12), (5) O odihnă de șaptezeci de ani (2 Cronici 36:21).  Însemnătatea cuvântului „Sabat” este încetare sau odihnă. Nu ne putem odihni de două ori dacă nu am lucrat între aceste odihne. Sabatul de 48 de ore nu reprezenta două odihne sau două Sabate, ci un Sabat sau o odihnă prelungită, de două zile. Pentru a ilustra: obervați că odihna poporului în timpul celui de-al 49-lea și 50-lea an nu a reprezentat două odihne ale țării, ci o odihnă de doi ani întregi, deci un Sabat de doi ani o dată în 50 de ani. Tot așa, când Dumnezeu a poruncit ca „al șaptelea Sabat” și „ziua după cel de-al șaptelea Sabat” să fie ambele zile de Sabat, aceasta a fost doar un Sabat de 48 de ore pentru că nu se lucra între ele.  În același fel, știm că trei din cele cinci zile adiționale de la sfârșitul fiecărui an au fost adăugate la sfârșitul lunii Elul, pentru că am arătat că prima zi a lunii Tisri trebuia să fie o zi de Sabat în fiecare an. Ultimul Sabat din Elul era a 27-a zi a lunii; dar, pentru a putea lucra șase zile înainte de următorul Sabat, au trebuit să se adauge trei zile. După aceeași metodă știm că cele două zile rămase din cele cinci zile suplimentare |
|  | au fost adăugate la sfârșitul lunii Adar. Am arătat că prima zi a lui Abib era un Sabat în fiecare an; ultimul Sabat din Adar era însă pe 26, astfel rămânând patru zile din 30. Deci, pentru a putea avea șase zile de lucru înainte de următorul Sabat, trebuie să adăugam două zile suplimentare aici.  Fiindcă Sabatul nu a fost menționat înainte de ieșirea Israelului din Egipt, fiindcă a fost dat doar națiunii Israel și nu alteia, fiindcă a fost o umbră a venirii lui mesia și fiindcă Noul Testament niciodată nu poruncește bisericii să țină Sabatul, ci mai degrabă respinge Legea lui Moise ca fiind obligatorie pentru creștini, tragem concluzia că Sabatul a aparținut doar Dispensației Legii. Ar fi o greșeală gravă să importăm această caracteristică dispensațională în Dispensația Harului.  Evaluarea Progresului  *Instrucțiuni:* Completați evaluarea progresului de mai jos fără a vă uita la capitolul parcurs. Verificați apoi răspunsul.  *Teme pentru evaluarea personală:*   1. Înșirați cele șapte dispensații. 2. Numiți evenimentul începutului și evenimentul terminării pentru fiecare din cele șapte dispensații. 3. Identificați fundamentul salvării din fiecare dispensație. 4. Identificați cerințele pentru salvare din fiecare dispensație. 5. Identificați obiectul credinței al fiecărei dispensații. 6. Identificați diferențele dintre dispensații. 7. Explicați de ce creștinii nu țin sabatul iudeilor. |
|  |  |